Խնկարկելով ապրիլյան պատերազմի զոհերի հիշատակը՝ միասնության ենք կոչում մեր ազգին։ Թուրքը նենգադավ է։ Այսօր եւս ազերին սահմանին վնասներ է պատճառում մեզ, այսօր էլ զոհեր ենք ունենում։ Պետք է միասնական հայությամբ հարկադրենք Ադրբեջանին վերջնականապես լռել։ Իսկ դրա համար միասնական ու հզոր պետք է լինենք։ Խաղաղություն ենք ուզում, ուրեմն պետք է պատրաստ լինենք պատերազմի։ Եվ պատրաստ ենք։ Պատրաստ ենք պաշտպանել ու պահպանել Հայաստանի Հանրապետությունը, հայկական Արցախ պետությունը։ Պատրաստ ենք պաշտպանել ու պահպանել Արցախի անկախությունն ու Արցախի եւ խաղաղության միակ իրական երաշխիք ազատագրված տարածքները։ Մենք խաղաղության կողմնակից ենք, հասկանում ենք խաղաղության արժեքը, բայց նաեւ հասկանում ենք, որ ինքներս պետք է մեր խաղաղ կյանքը երաշխավորենք, մեր անվտանգությունը երաշխավորենք։ Օտարները դժվար թե կարողանան այդ խնդիրը լուծել։ Մենք լիովին վստահում ենք Արցախի ժողովրդին եւ իշխանությանը, նախագահին եւ բանակին, լիովին վստահում ենք հայ ազգին, հայոց բանակին՝ շարքայինից մինչեւ նախարար եւ զինված ուժերի գերագույն գլխավոր հրամանատար։ Մենք վստահում ենք ինքներս մեզ ու երիտասարդ, պատանի սերունդներին։